Birthe Skaarup (DF), 2004-04-14:
Socialdemokraterne har igen valgt at fremkomme med forslag om, at kommunerne skal give et supplerende tandplejetilbud til de ældre og udsatte borgere for at rette op på social ulighed i tandsundhed blandt danskerne.
Der ønskes i forslaget, at der etableres partnerskab mellem de private og de offentlige tandplejeordninger.
Vi er fuldt bevidst om i Dansk Folkeparti, at ikke alle i det her samfund har haft lige muligheder for at holde deres tænder vedlige op gennem årene.
Mange fra den gruppe, der er tale om, har fået proteser tidligere, end det er normen i vores generation.
Det var også på den baggrund, at vi i mit parti sidste år fik udvidet helbredstillægget til at omfatte muligheden for at få hjælp til proteser.
Socialdemokraternes model for forslaget er, så vidt jeg kan læse mig til, Ballerup ældretandplejeforsøg, og det indebærer jo, at kommunen tilbyder gratis tandpleje minus teknikerudgifter til de ældre, der er født i et bestemt årstal.
Teknikerudgiften skal borgerne så selv betale, mens man i privatregi ikke dækker udgifter, som overstiger de 2.000 kr.
Men også Herlev nævnes i forslaget som en kommune, der giver tandplejetilbud til ældre, men der har man også givet tilbuddet til kontanthjælpsmodtagere og førtidspensionister, som jeg kan læse det. Begge steder vælger to ud af tre borgere en privat tandlæge.
Sidst vi behandlede forslaget her i Folketinget, var økonomien af naturlige årsager det store debatemne.
Vi mener i Dansk Folkeparti, at der er lavet forsøgsordninger med de omtalte kommuner.
Såfremt en ordning som denne skal indføres, bør den gælde alle kommuner og ikke blot 30 kommuner i løbet af en 10-årig periode.
Som hovedregel mener vi også, at der skal sørges for de ældre, og at der skal sørges godt for de ældre gennem vores økonomiske politik, og det vil vi i Dansk Folkeparti fortsat have som mål.
for kommunerne, såfremt vi siger ja til den model, som Socialdemokraterne foreslår, uden at man ude i kommunerne får kompensation, og naturligvis ej heller om, at vi ikke ønsker, at de ældre skulle få en bedre tandsundhed.
Det tror jeg nok at alle er enige om at de bør have.
Men der er nogle spørgsmål, som vi gerne vil have opklaret i forbindelse med forslaget.
Jeg tror, at fru Lone Møller var lidt inde på omsorgstandplejen.
Det synes jeg man skulle gå ind og rette op på.
Er det, fordi kommunerne har været for fedtede og for strikse med at visitere tandpleje til de svageste ældre, eller er det, fordi hjemmeplejens personale ikke godt nok kender de kommunale tandlægetilbud?
Det kunne så være et spørgsmål til ministeren.
Såfremt man ikke kan svare på det i dag, kan vi få svar på det under udvalgsbehandlingen.
For hvor stort er behovet reelt set i relation til Socialdemokraternes forslag?
Jeg ved også, at man eksempelvis for hjemløse har tilbud i de store byer, hvor man kører rundt med sådanne rullende tandplejeordninger.
Hvad findes der i grunden yderligere på det her område?
Men ingen tvivl om, at hvis vi siger ja til det her, er det en udvidelse af nogle servicetilbud, der kommer til at koste rigtig mange penge.
Jeg vil ikke udelukke, at vi på et tidspunkt vil kunne gå ind og se på det her område omkring forebyggelse.
Vi har været inde på netop ældreområdet - her kan jeg nævne ældrechecken - men også på andre områder, hvor vi tilgodeser de ældre.
Og vi vil have noget mere research på det her område.
Forslaget er selvfølgelig udmærket, men det kommer til at koste for mange penge, og vi har ikke pengene i øjeblikket i Dansk Folkeparti.